《再赋渔舍》
宋代·姜特立

皆言渔者乐，不知渔者忧。
方其未得鱼，蓑雨立寒流。
正可入图画，屋壁供王侯。
吕尚与子陵，工钓汉与周。
初不事钩饵，终日心优游。
我今筑斯舍，发兴在沧洲。
范子既伯越，去泛湖海舟。
季鹰思吴中，不为鲈鱼秋。
所以数君子，声名天壤侔。
我非真渔人，一酒万事休。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。